Diari Oficial de la Generalitat Valenciana


Sumari del DOGV 259, del 10-06-1985 (1985/804475)

ORDRE de la Conselleria d'Economia i Hisenda, de 5 de juny de 1985, per la qual s'acorda l'adquisició per la Generalitat Valenciana de l'immoble emplaçat a València, carrer del Museu, núm. 3, per a l'Institut València d'Administració Pública.
--------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   259

Data del DOGV
:   10-06-1985

Secció del DOGV
:   ALTRES DISPOSICIONS

Número del document
:   1985/804475


Data del document
:   05-06-1985

Organisme emissor
:   Conselleria d'Economia i Hisenda

Tipus de document
:   Ordre

Ordre de la Conselleria d'Economia i Hisenda, de 5 de juny de 1985, per la qual s'acorda l'adquisició per la Generalitat Valenciana de l'immoble situat a València, carrer del Museu, núm. 3, per a l'Institut Valencià d'Administració Pública.  
L'Institut Valencià d'Administració Pública fou creat per Decret del Consell 17/1984, de 6 de febrer. D'aleshores ençà desplega les funcions que li són pròpies de selecció i formació del personal de la Generalitat, així com les que li pertoquen en matèria d'estudis sobre Administració Pública.   
Aquestes activitats, però, es veuen limitades per tal com no té una seu fixa que li permeta el funcionament normal i que assegure el seu assentament institucional.   
A efectes de solució d'aquest problema, i seguint les directrius marcades per la Conselleria de la Presidència, es considera oportuna l'adquisició de l'immoble emplaçat al carrer del Museu, per tal com reuneix les característiques escaients.   
Per tot açò, d'acord amb el que disposa l'article 9.1 del Decret 46/1983, de 18 d'abril, pel qual s'aproven les normes provisionals per a l'administració, la defensa i la conservació del Patrimoni de la Generalitat Valenciana, en relació amb els articles 55 de la Llei del Patrimoni de de l'Estat i del 106 del Reglament que la regula, i després de la valoració tècnica oportuna i dels informes del Servei del Patrimoni i de la Intervenció General,   
ORDENE:   
Article 1  
Hom acorda l'adquisició mitjançant contractació directa a títol onerós i en virtut de compra-venda, d'aquest immoble:   
"Una cosa emplaçada a València, carrer del Museu núm. 3, integrada per planta baixa, amb quadra, cotxera, cambra per al mosso, jardí, pis principal, segon, terrat i dos porxos. Termenera per la dreta amb altra de na Josepa García, avui Melxor Senent, amb atzucac de per mig; per l'esquerra amb el carrer del Cabrit; per davant, amb l'Acadèmia i Museu de Belles Arts, carrer del Museu per mig, i per darrere amb coses d'en Tomàs Mauricio, en Carmel Lafuente i na Isabel Beltran. La cosa en qüestió té set-cents quaranta-dos metres quadrats i setanta decímetres quadrats, de tots els quals, dos-cents cinquanta-nou metres quadrats, trenta-u mil·límetres quadrats corresponen a la part edificada, i la resta a jardí".   
Actualment l'habitatge és propietat d'en Joan Gómez Peñalva, inscrit al Registre de la propietat de València, Occident, al foli 156, del volum 2, llibre 1, dels Serrans, finca núm. 45, inscripció 2.a.   
Article 2  
L'habitatge es troba lliure de càrregues i llogaters i al corrent dels pagaments corresponents a contribucions i impostos.   
La compra, que es farà necessàriament amb escriptura pública, s'efectuarà per un preu de cinquanta milions de pessetes (04.988.260 de ptes.).   
Article 3  
El Servei del Patrimoni de la Generalitat Valenciana realitzarà els tràmits necessaris per tal de fer efectiva la present Ordre.   
València, 5 de juny de 1985.   
El Conseller d'Economia i Hisenda,   
ANTONI BIRLANGA CASANOVA